The Show Must Go On

《The Show Must Go On》係英國搖滾樂隊皇后樂隊嘅歌曲，喺佢第14張原創專輯Innuendo首次發表，係專輯最終曲，由樂團4人一齊創作。

歌名引用咗古老嘅西方諺語。歌詞內容表達一名表演者喺面臨死亡時就笑住咁睇生死，繼續豪氣表演直到最尾嘅情況。由於主唱Freddie Mercury呢個時候確實面臨住死亡，而英國媒體自1980年代尾以嚟就一直對佢嘅健康狀況強烈好奇，所以呢首歌成日被睇成佢向外界表達看待自己生命盡頭嘅態度。 

1991年10月14號，首歌喺英國出單曲，配合10月24號嘅第2張精選輯Greatest Hits II。緊接住，40日後，Freddie Mercury喺1991年11月24號過世。首歌係佢未死出嘅最後一張單曲。

艾頓莊喺1992年嘅Freddie Mercury致敬演唱會同1997年各翻唱過一次呢首歌，1997年嘅現場版本收錄喺1999年Queen嘅第3張精選輯Greatest Hits III入面。絲蓮·迪安喺2008年嘅世界巡迴演唱Taking Chances Tour每場都固定唱呢首歌同Queen致敬。

創作同錄音情形 
聽過John Deacon同Roger Taylor兩人演奏一段和弦後，Brian May同Freddie Mercury兩人一齊決定首歌嘅意境主軸並寫咗一啲歌詞。May之後做埋其餘嘅歌詞同旋律，並增加咗一段類似D大調卡農嘅過場。

Demo帶係由Brian May唱，其中某啲部分音域過高，必須用假音。當佢將最後Demo帶畀Mercury睇，佢其實有啲擔心Mercury已經瀕臨死亡嘅身體狀況負荷唔到呢次嘅高難度錄音。然而，當行入錄音室時，Mercury仰頭灌咗一大杯伏特加，大聲笑講「我緊撚係會搞掂好佢，靚仔！」，然後一次過，毫無問題咁完成錄音。直至今日，May回憶起當時嘅景象，依然認為呢次係Queen有史以嚟最完美嘅錄音。

其中大部分背景和音同最後一句歌詞係由May唱，另外Yamaha DX7合成器同結他嘅部分都係由佢做。製作人David Richards並建議將音高三度。

MV 
當時Freddie Mercury身體狀況無法參與拍攝新嘅影像，所以其中有關佢嘅影像係從過去1981年至1991年嘅MV入面擷取。

影像入面有幾張面具不斷出現，其中一張係Roboto，從Styx樂曲Mr. Roboto嘅MV入面擷取。

呢個MV係由澳洲團隊DoRo製作，包括Rudi Dolezal同Hannes Rossacher。

榜單同認證

週榜

年榜

認證同銷售

英文歌
類:英國歌
1991年歌
皇后樂隊